|  |
| --- |
|  Grb-Srbija_2008 **РЕПУБЛИКА СРБИЈА** **Рашки управни округ** **САВЕТ ОКРУГА** **Број:** 001868280 2025 41119 000 000 060 103 **Датум:17.04.2025. године** **К Р А Љ Е В О**  |
|
| З А П И С Н И К |

Сачињен на другој седници Савета Рашког управног округа која је одржана 17.04.2025. године у Краљеву у Сали за састанке начелника Рашког управног округа.

Почетак седнице у 11.00 сати.

Присутни чланови Савета: Стефан Аџић – председник Савета, чланови Савета: Селма Кучевић-председница Општине Тутин, Дарко Милићевић – председник Општине Рашка, Бобан Ђуровић – председник Општине Врњачка Бања, по овлашћењу градоначелника Града Нови Пазар, Самир Лекић – председник Скупштине Града Нови Пазар и по овлашћењу градоначелника Града Краљево, Кристина Марковић – заменица гардоначелника.

Седници присуствује и др Мишо Коларевић – директор Ветеринарског специјалистичког института „Краљево“.

Записник води Милоје Кундовић, секретар Савета.

Седници присуствују и представници локалних медија.

Предложени дневни ред:

1. Упознавање са превентивним мерама које предузима Министарство пољопривреде, шумарства и водопривреде – Управа за ветерину, ради спречавања појаве обољевања животиња (папкари) од заразне болести слинавка и шап на подручју Рашког управног округа и које су обавезе органа локалних самоуправа по том питању.

*Известилац: др Мишо Коларевић вет. спец. – директор Ветеринарског специјалистичког института „Краљево“.*

1. Разно.

Стефан Аџић, поздравља чланове Савета и остале присутне на седници и изражава захвалност на одзиву. Упознаје чланове Савета са предложеним дневним редом. Није било примедби нити нових предлога у вези предложеног дневног реда, те је исти једногласно усвојен.

I.

Стефан Аџић – у уводном излагању наводи да је по овом питању у Ветеринарском специјалистичком институту „Краљево“ одржан састанак на коме су присуствовали начелници, односно представници четири управна округа (Рашки, Расински, Моравички и Златиборски) а то је подручје у надлежности наведеног института. На састанку су упознати са мерама које је потребно предузимати за случај да се утврди постојање заразне болести слинавка и шап на подручју ова четири управна округа. На састанку је договорено да се са мерама, као и њиховом оперативном спровођењу, упознају и руководећи људи у ЈЛС са подручја ова четири управна округа. Сматра да је за Рашки управни округ то најбоље да се учини преко Савета Рашког управног округа, обзиром на значај питања.

Даје реч известиоцу да чланове Савета детаљније информише по првој тачки дневног реда.

Мишо Коларевић – Захваљује начелнику округа што је схватио озбиљност питања и у вема кратком периоду заказао седницу са овом тачком дневног реда.

Укратко упознаје чланове Савета о природи заразне болести слинавка и шап, која је вирусног карактера и која се врло лако и брзо шири на велике удаљености и тешко ју је зауставити. То је примарно болест папкара у првом реду говеда, док могу оболевати овце, козе, свиње. Изузетно могу оболевати и животиње које нису папкари па и човек. Смртност стоке од ове болести је веома висока. Тренутно је болест дијагностификована у Словачкој, Мађарској и Румунији те због тога морамо бити у приправности и веома опрезни. Неке земље врше вакцинацију стоке од наведене болести, међутим месо од вакцинисане стоке се због тога не може извозити на страна тржишта у наредних десет година, од дана вакцинације. Код нас је ова болест била утврђена 1996. године на подручју КИМ. Наше службе су веома добро технички и кадровски опремљене за дијагностику и санирање болести. Уколико би се утврдило постојање болести на неком локалитету сва стока која није угинула од болести се мора еутаназирати и на најближем месту закопати у за то припремљене јаме. Није дозвољено лешеве транспортовати на удаљене локације или кафилерије. У томе је кључна улога ЈЛС које су у обавези да за то одреде локације као и лица са механизацијом која ће копати јаме за закопавање угинулих и еутаназиранних животиња.

Упознаје чланове Савета са Наредбом о предузимању мера за спречавање уношења заразне болести слинавка и шап у Републику Србију, коју је донео министар у Министарству пољопривреде, шумарства и водопривреде под бројем: 000113856 2025 14840 007 001 012 001 од 21.01.2025. године, („Сл. гласник РС“ број 6/2025).

Наводи да је Управа за ветерину донела Решење о образовању Националног кризног центра (НКЦ) Управе за ветерину за спречавање појаве, ширења, праћења, кретања и контроле нарочито опасних заразних болести (НОЗБ), број 0012007762 2025 од 14.03.2025. године, као и Решење о образовању Регионалног и локалних кризних центара за спречавање појаве, кретања и контроле нарочито опасних заразних болести епизоотиолошког подручја ВСИ“Краљево“, број: 001596473 2025 14841 001 000 000 001 од 31.03.2025. године. Руководилац тог центра је Данијела Шапоњић, шеф Одсека ветеринарске инспекције у Краљеву, он је њен заменик а др Зоран Дебељак је координатор за епизоотиолошке активности. Поред њих у Регионални и локални кризни центар улазе и шефови одсека ветеринарске инспекције за Расински, Моравички и Златиборски управни округ, представници ветеринарских станица које спроводе програме мера здравствене заштите животиња за ово подручје, представници ЈЛС за ово подручје, представници служби МУП-а за ово подручје, руководиоци граничне полиције и царинских органа, надлежни шумарски и ловни инспектори, представници ловачких удружења за ово подручје, као и представници других релевантних организација.

Потребно је да чланови Савета за своју ЈЛС одреде стручно лице које ће се кооптирати у Регионални и локални кризни центар, као и да одреде правно лице које ће бити задужено да на одређеној локацији, прикупља и закопава животиње које су угинуле или еутаназиране због заразне болести слинавка и шап.

Потребне податке ЈЛС ће доставити Данијели Шапоњић већ наредне недеље, на обрасцима који ће им бити прослеђени у електронској форми.

Председник Савета позива чланове Савета да обезбеде благовремену доставу тражених података на обрасцу који ће добити путем мејла. Предлаже да Регионални и локални кризни центар одмах по добијању тражених података са представницима ЈЛС који су одређени, одржи састанак на коме би се упознали и едуковали за ефикасно поступање на локалу.

Закључено је – једногласно се прихвата предлог председника Савета и известиоца по овој тачки дневног реда.

По другој тачки дневног реда није било питања.

Седница је завршена у 12.30 сати.

После седнице учесници су дали изјаву за медије.

ЗАПИСНИК САЧИНИО,

 Милоје Кундовић

 ПРЕДСЕДНИК САВЕТА

 РАШКОГ УПРАВНОГ ОКРУГА

 Стефан Аџић